CELEX: C2005/006/81
Language: el
Date: 2005-01-08 00:00:00
Title: Υπόθεση Τ-432/04: Προσφυγή του Walter Parlante κατά της Επιτροπής των Ευρωπαϊκών Κοινοτήτων που ασκήθηκε στις 22 Οκτωβρίου 2004

8.1.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 6/41
            
         Προσφυγή του Walter Parlante κατά της Επιτροπής των Ευρωπαϊκών Κοινοτήτων που ασκήθηκε στις 22 Οκτωβρίου 2004
   (Υπόθεση Τ-432/04)
   (2005/C 6/81)
   Γλώσσα της διαδικασίας: η γαλλική
   Ο Walter Parlante, κάτοικος Enghien (Βέλγιο), εκπροσωπούμενος από τον δικηγόρο Lucas Vogel, άσκησε ενώπιον του Πρωτοδικείου των Ευρωπαϊκών Κοινοτήτων, στις 22 Οκτωβρίου 2004, προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της ΑΔΑ, της 5ης Ιουλίου 2004, με την οποία απορρίφθηκε η διοικητική ένστασή του, με ημερομηνία 26 Φεβρουαρίου 2004, με την οποία προσέβαλε την απόφαση περί μη προαγωγής του από τον βαθμό C2 στον βαθμό C1, όσον αφορά το έτος προαγωγών 2003·
            
         
               —
            
            
               στο μέτρο που παρίσταται ανάγκη, να ακυρώσει επίσης την αρχική απόφαση της ΑΔΑ, του Δεκεμβρίου 2003, με την οποία δεν προήχθη αυτός από τον βαθμό C2 στον βαθμό C1, όσον αφορά το έτος προαγωγών 2003·
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα:
   Προς στήριξη της προσφυγής του, ο προσφεύγων προβάλλει παράβαση του άρθρου 45 του ΚΥΚ, παραβίαση της αρχής της απαγορεύσεως των διακρίσεων καθώς και πρόδηλη πλάνη εκτιμήσεως. Σύμφωνα με τον προσφεύγοντα, η νέα διαδικασία προαγωγών δεν διασφαλίζει πλέον ορθή και δίκαιη συγκριτική εξέταση των ατομικών προσόντων των υπαλλήλων εφόσον η εξέταση γίνεται απλώς διά συγκρίσεως με τους άλλους υπαλλήλους της ίδιας Γενικής Διευθύνσεως.
   Εξάλλου, ο προσφεύγων διατείνεται ότι το άρθρο 12 των γενικών εκτελεστικών διατάξεων του άρθρου 45 του ΚΥΚ συνιστά παράβαση του άρθρου 45 του ΚΥΚ και εισάγει δυσμενή διάκριση στο μέτρο που σε ορισμένους υπαλλήλους χορηγήθηκαν, κατά τη διάρκεια του έτους προαγωγών 2003, συμπληρωματικές μονάδες προτεραιότητας για τον λόγο απλώς και μόνον ότι είχαν προταθεί για προαγωγή το 2002 χωρίς να έχουν τελικώς προαχθεί.
   Ο προσφεύγων προβάλλει επίσης παραβίαση της αρχής της δικαιολογημένης εμπιστοσύνης.